આણંદ સો ફૂટ રોડ પર રહેતા અને મોટા બજાર વલ્લભવિદ્યાનગરમાં ઓફિસ ધરાવતા ઈદ્રીશભાઇ ઇસ્માઈલ વહોરાએ ગત મે માસમાં ૧૮૦ ઈસમોને ગોવાનો ટુર પ્રોગ્રામ ગોઠવ્યો હતો. જે માટે ઈદ્રીશભાઇએ ગોવાની હોટલ અને એરટિકિટ બુકિંગ માટે ઓયો પ્રાઈવેટ લીમીટેડ કંપની જયપુરનો સંપર્ક કર્યો હતો. જેથી કંપનીએ ગુડગાંવની બેંકમાં વ્યક્તિ દીઠ રૂ.૧૦,૬૮પ જમા કરાવવાનું કહેતાં ઈદ્રીશભાઈએ જે તે સમયે ઓનલાઇન રૂ.૭,પપ,૦૦૦ ટ્રાન્સફર કર્યા હતા. જેથી ઉપરોકત કંપની દ્વારા હોટલ બુકિંગ અને એર બુકિંગનો ભરોસો આપવામાં આવ્યો હતો. તેમ છતાં સનસિટી રીસોર્ટના હોટલના બુકિંગના ખોટા વાઉચર બનાવી મોકલી આપ્યા હતા. ત્યારબાદ ઈદ્રીશભાઈએ હોટલ બુકિંગ અને એરટિકિટની વાત કરતાં તેઓ ગોળ ગોળ જવાબ આપતા હતા. જેથી તેઓએ નાણાંની માગણી કરતાં ટ્રાવેલ બોટ સર્વિસ કંપનીના મેનેજર હિરેને યસ બેંકનો ચેક આપ્યો હતો તે ચેક બેંકમાં જમા કરાવતાં બાઉન્સ થયો હતો. તે અંગે ઈદ્રીશભાઈએ જાણ કરવા છતાં નાણાં પરત આપતા ન હતા. જેથી તેઓની સાથે છેતરપિંડી થઇ હોવાનું માલૂમ પડયું હતું.